Евтим Евтимов
Обяснение

chitanka.info

Невъзмутимото над нас небе

за първи път сега е възмутено.

Дали над него птица не гребе,

убита и у тебе, и у мене?

Дали не сме се молили сами

на думите от първата си среща,

че даже в сънищата ни шуми

като закана яростна за нещо?

Дали към тебе станал съм по-лош,

забравил бързо клетвата предишна,

че бърза да накаже тази нощ

за всичко хубаво, за всичко скришно?

Дали душата ти звезда не бе,

дали у мен е нещо променено?

Невъзмутимото над нас небе

за първи път сега е възмутено.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.